หุ้นเด่นงบ Q3
ดัชนีตลาดหุ้นไทยปรับลงมา 3 วันติดต่อกันแล้ว หรือรวมกันกว่า 27 จุด
14 พ.ย. 2560

ลูบคมตลาดทุน : ธนะชัย ณ นคร
ดัชนีตลาดหุ้นไทยปรับลงมา 3 วันติดต่อกันแล้ว
หรือรวมกันกว่า 27 จุด
วันแรกร่วงลงไป 11.62 จุด วันถัดมาลงอีก 13.75 จุด และวานนี้ถือว่าดีขึ้นมาหน่อย เพราะลงมาเพียง 2.23 จุด
นักวิเคราะห์บอกปรับฐานตามปกติ
และช่วงนี้ไม่ได้มีปัจจัยบวกมาช่วยหนุนมากนัก
มาตรการช้อปช่วยชาติก็รับรู้กันไปแล้ว
แต่ที่นักลงทุนกำลังสนใจ คือ ผลประกอบการบริษัทจดทะเบียนไตรมาส 3/60 ที่ทยอยประกาศออกมา
และน่าจะครบในวันที่ 15–16 พ.ย.นี้
มีตัวเลขล่าสุดมาบอกกล่าวกัน
บล.เอเซีย พลัส (ASP) เขาทำตัวเลขออกมา พบว่า ณ เย็นวันศุกร์ที่ 10 พ.ย.ที่ผ่านมา
พบว่ามีบริษัทจดทะเบียน (บจ.) แจ้งผลประกอบการการแล้ว 237 บริษัท
หรือคิดเป็น 57% ของมูลค่าหลักทรัพย์ตามราคาตลาดหรือมาร์เก็ตแคป
กำไรรวมที่ออกคือ 1.35 แสนล้านบาท
ตัวเลขนี้ถือว่าใกล้เคียงกับไตรมาส 3/59 ที่ บจ.มีกำไรสุทธิรวม 1.34 แสนล้านบาท
เขามีการแยกออกมาแบบนี้ด้วย
คือผลการดำเนินงานเฉพาะภาคธุรกิจที่มิใช่ธนาคารพาณิชย์ (Real Sector) พบว่ากำไรสุทธิไตรมาส 3 รวมกันอยู่ที่ 8.39 หมื่นล้านบาท เพิ่มขึ้น 13% จากไตรมาส 3/59
และ 5.8% จากไตรมาส 2/60
ภาพรวมกำไรสุทธิงวด 9 เดือนแรกอยู่ที่ 4.32 แสนล้านบาท เพิ่มขึ้น 2.2% เมื่อเทียบกับของปี 59 ที่ 4.23 แสนล้านบาท
ส่วนกำไรสุทธิ 9 เดือนแรกของ Real sector อยู่ที่ 2.87 แสนล้านบาท ดีกว่าช่วงปีที่แล้วที่กำไร 2.73 แสนล้านบาท
หรือปรับเพิ่มขึ้น 5.4%
ย้ำกันอีกครั้งว่าตัวเลขภาพรวมนี้ สิ้นสุดเมื่อวันศุกร์ที่ 10 พ.ย.นะครับ
แต่เมื่อวานนี้มีหุ้นบิ๊กแคปฯแจ้งตลาดหลักทรัพย์ฯอีก 2 ตัว
นั่นคือ PTT มีกำไรสุทธิ 2.23 หมื่นล้านบาท ลดลง 17.21% หากเทียบกับไตรมาส 2/59
และ TOP มีกำไรสุทธิ 7.60 พันล้านบาท เพิ่มขึ้น 158%
หุ้นขนาดกลางและเล็กตัวอื่นๆ เมื่อวานนี้ก็แจ้งตลาดหลักทรัพย์ฯอีกหลายตัว มีทั้งกำไรเพิ่มและลดลงสลับกันไป
ไว้ค่อยมาอัพเดตกันอีกครั้ง
ASP เขายังได้ศึกษาตัวหุ้นที่มีกำไรโดดเด่นจนต้องปรับเพิ่มคาดการณ์กำไรไว้
และหุ้นตัวไหนที่กำไรไม่ดีเอาซะเลย และต้องปรับลดคาดการณ์
เท่าที่เข้าไปดูพบว่าหุ้นบางตัวยังไม่ได้แจ้งงบไตรมาส 3 แต่ก็น่าจะเป็นการคาดการณ์ว่ากำไรน่าจะออกมาดีแหละ ก็เลยใส่เข้าไปในกลุ่มหุ้นเด่นด้วย
หุ้นที่ถูกปรับเพิ่มประมาณการกำไร คือ  JMT, IVL, WORK, TFG, RJH, THREL, GGC, SAWAD, TK, TU, SCCC, SAT และ SMIT
JMT ถูกปรับเพิ่มกำไรปี 60-61 อีก 10.2% และ 11.1% จากเดิม และคาดว่ากำไรปีนี้จะเติบโตถึง 30% ปีหน้าโต 19% แนะนำซื้อ
IVL ปี 60-61 เพิ่มเป้ากำไรขึ้นอีก 5.7% และ 5.5% แนะนำซื้อ
สำหรับ IVL ผมขอเสริมเข้าไปหน่อยว่าวันนี้ทาง MSCI จะประกาศเพิ่มน้ำหนักหุ้นตัวนี้ด้วย
WORK ก็ถูกปรับเพิ่มคาดการณ์กำไรปี 60-61 เช่นกัน หรืออีก 25% และ 36% พร้อมกับคาดว่ากำไรปีนี้จะโต 431% ปีหน้าโต 33% แนะนำซื้อ
TFG ปรับกำไรขึ้นในปีนี้และปีหน้าอีก 10.2% และ 1.3%
และถูกประเมินกำไรปีนี้โต 31% ปีหน้า 17% เพิ่มคำแนะเป็นซื้อ จากเดิม Switch
แล้วหุ้นที่ถูกปรับประมาณการกำไรลงล่ะ..?
เริ่มจาก AP, BLA, GUNKUL, SVI, KCAR และ KCE
AP ถูกปรับลดประมาณการกำไรปี 60 และ 61 ลงจากเดิม 3.9% และ 2.2% แต่ยังคาดกำไรเติบโตได้ 10.9% และ 10.5% ในปีนี้และปีหน้า จึงยังคงแนะนำซื้อ
BLA ก็ไม่รอดเช่นกัน
ถูกลดเป้าหมายกำไรปี 60 ลงจากเดิม 29.6% และคาดว่ากำไรในปีนี้จะหดตัว 38% และกลับมาพื้นตัวได้ในปีหน้า 49.5%
แต่ได้เพิ่มคำแนะนำเป็นซื้อ จากเดิม Switch เพราะราคาหุ้นปรับฐานไปมากแล้ว
วานนี้ราคาหุ้น BLA ปิดที่ 36.00 บาท เพิ่มขึ้น 0.50 บาท
GUNKUL ประมาณการกำไรปีนี้และปีหน้าลงจากเดิม 16.5% และ 18.4%
แต่ยังเติบโตได้ 19.7%และ 60.2% ในปีนี้และปีหน้า ขณะที่ราคาหุ้นยัง laggard จึงยังแนะนำซื้อ
KCE ถูกลดคาดการณ์กำไรลง 8% และ 12% ในปีนี้และปีหน้า และคาดว่ากำไรปีนี้จะหดตัว 18.5% แต่จะกลับมาเติบโตได้ 7.4% ในปีหน้า ยังคงแนะนำ “ขาย”